Asevelvollisuus Taiwanissa

Kiinan tasavallassa, eli Taiwanissa, on ollut käytössä asevelvollisuus jossain muotoa suurimman osan maan historiasta. Nykyään asevelvollisuus perustuu Kiinan kommunistipuolueen luomaan uhkakuvaan siitä, että Kiina yrittäisi vallata Taiwanin.
Historia.
Japanin vallan aikana.
Toisen Kiinan–Japanin sodan (1937–1945) aikana japanilaiset eivät virallisesti järjestäneet kutsuntoja, vaan taiwanilaisia otettiin tukijoukoiksi muun muassa kaluston huoltoon ja kuljetustehtäviin. Kutsunnat aloitettiin tammikuussa 1945. Sittemmin Japanin tilastokeskuksen mukaan keisarillisessa armeijassa palveli 207 183 taiwanilaista, joista kaatui 30 304. Sodasta selvinneet veteraanit ovat joutuneet hakemaan heille kuuluvia veteraanietuuksia Japanista oikeusteitse. 
Kiinan sisällissota ja sen jälkeen.
Asevelvollisuus otettiin käyttöön vuonna 1951, ja kolme vuotta myöhemmin määrättiin, että palvelusaika on kaksi vuotta (laivastossa, ilmavoimissa ja erikoisjoukoissa kolme vuotta vuoteen 1981 asti). Palvelusaikaa on lyhennetty vuosien varrella ensin 1 v ja 10 kk vuonna 1991, sitten tasan vuoteen vuonna 2008 ja lopulta neljään kuukauteen vuonna 2013. Vuodesta 1991 lähtien oli myös mahdollista suorittaa siviilipalvelus. Vähintään vuoden mittaisen asevelvollisuuden on suorittanut arviolta 730 000 kansalaista.
Miespuoliset kansalaiset otettiin kutsuntoihin 18 vuoden ikäisinä.
Asevelvollisuuden lakkauttaminen ja palautus.
Vuonna 2016 Taiwanin silloinen puolustusministeri Feng Shih-kuan ilmoitti, että maa luopuu asevelvollisuudesta. Viimeiset kutsunnat pidettiin 2017, jonka jälkeen on tarkoitus siirtyä täysin vapaaehtoisista koostuvaan armeijaan.
Joulukuun 2022 lopussa presidentti Tsai Ing-wen ilmoitti, että asevelvollisuuden kesto nousee yhteen vuoteen aikaisemman neljän kuukauden sijaan. Pidennettyä palvelusaikaa aletaan soveltamaan vuodesta 2024 alkaen. Presidentti perusteli pidennystä Manner-Kiinan aiheuttamalla uhalla.
Vuodesta 2024 lähtien asevelvollisuus on tarkoitus järjestää siten, että asevelvolliset jaetaan neljään ryhmään: pääjoukot, varuskuntajoukot, siviilipuolustus ja varajoukot. Pääjokkojen kooksi on kaavailtu 210 000 sotilashenkilöä sekä 180 000 vapaaehtoista.
Asevelvollisuuden suorittaminen.
Kutsunnoista vastaa maan sisäministeriön alainen kansallinen kutsuntavirasto. Maan perustuslain mukaan kaikki Kiinan tasavallan miespuoliset kansalaiset voidaan ottaa kutsuntoihin. Tämä koskee myös kaksoiskansalaisia. Miespuoliset kansalaiset eivät voi luopua Kiinan tasavallan kansalaisuudestaan ennen kuin täyttävät 36, mikäli asevelvollisuus on suorittamatta.
Kutsunnat toteutetaan Taiwanissa neljässä vaiheessa:
Asevelvollisuuden voi suorittaa maan asevoimissa useammallakin tavalla (järjestely ennen vuotta 2024):
Siviilipalvelus.
Ennen vuotta 2017 siviilipalveluksen pystyi suorittamaan poliisi- tai paloasemilla, julkisen terveydenhuollon piirissä tai syrjäseutujen kouluissa.
Siviilipalvelukseen osallistuvat harjoittelevat siviilipuolustusta sotatilan lisäksi myös luonnonkatastrofien jäljiltä.
Venäjän hyökättyä Ukrainaan vuonna 2022 kiinnostus siviilipuolustusta kohtaan on noussut Taiwanissa: vuonna 2023 liikemies Robert Tsao lahjoitti 33 miljoonaa Yhdysvaltain dollaria koulutuskeskukselle, jossa vapaaehtoiset voivat harjoitella siviilipuolustusta. Tavoitteena on tarjota peruskoulutus 3 miljoonalle taiwanilaiselle seuraavan kolmen vuoden aikana.
Henkilöt, jotka on tuomittu vähintään 5 vuodeksi vankeuteen, tai jotka ovat istuneet vähintään yhteensä 3 vuotta vankeustuomiota jossain vaiheessa elämäänsä, eivät lain mukaan voi palvella armeijassa.
Asevelvollisuuden kannatus ja kritiikki.
Yksikään Taiwanin suurimmista puolueista ei ole asevelvollisuutta vastaan eikä esimerkiksi vastustanut asevelvollisuuden pidentämistä vuonna 2022. Pan-vihreä liitto (mm. NPP- ja TSP-puolueet) tuki vallassaolevan DPP:n aloitetta asevelvollisuuden keston pidentämisestä. Pan-sininen liitto (mm. kuomintang ja TPP) tukivat myös esitystä. DPP:n edustajat ovat myös ehdottaneet kutsuntojen ulottamista naisiin, sillä vapaaehtoisjoukoista 10 % on naisia.
Asevoimien mainetta ovat huonontaneet raportit, joiden mukaan asevelvolliset viettävät enemmän aikaa vessojen siivoamiseen kuin sotilaan perustaitojen opettelemiseen (esim. ammunta). Asevoimien koulutusvastaavat ovat lupailleet, että tulevaisuudessa koulutukseen kuuluu myös itse- ja siviilipuolustusta. 
Tammikuussa 2023 kuusi entistä asevelvollista kertoi yhdysvaltalaiselle CNN-kanavalle, että he kokivat koulutuksen epäkäytännölliseksi, tylsäksi ja vanhanaikaiseksi, ja näin ollen he eivät omasta mielestään olleet valmiita mahdolliseen sotaan Manner-Kiinaa vastaan.